 NA CHARLES WASONGA ALIYEKUWA Mhariri Mkuu Mtendaji wa Shirika la Habari la Nation (NMG) Tom Mshindi na Rais wa Chama cha Wahariri Nchini (KEG) Zubeida Kananu Koome ni miongoni mwa wanachama wa jopo la wataalamu 42 walioteuliwa kuongoza shughuli za kuleta mageuzi katika sera na sheria za sekta ya habari nchini. Waziri wa Teknolojia ya Habari na Mawasiliano na Uchumi wa Kidijitali Eliud Owalo mnamo Ijumaa alizindua jopo hilo ambalo pia linajumuisha wasomi na wataalamu katika sekta ya habari na ICT nchini. Waziri alisema kuwa wanachama wa jopo hilo wataendesha uchunguzi na kupendekeza mageuzi ya sekta mbalimbali zinazosimamiwa na wizara yake. “Wizara yangu imeteua kundi hili la wataalamu na kuwa sehemu ya kibarua hiki kwa sababu sera, sheria na kanuni mbalimbali zinazoongoza sekta ya ICT ikiwemo sheria ya Habari na Mawasiliano ya 2018 (KICA Act, 2018) zimepitwa na wakati. Kwa hivyo, wanachama wa jopo hili wataziangalia upya na kuzioanisha na mabadiliko yanayoshuhudiwa katika sekta ya kidijitali nchini,” Bw Owalo akasema alipoongoza hafla ya uzinduzi wa jopokazi hilo katika mkahawa wa Serena, Nairobi, Septemba 8, 2023. Waziri alisema kumekuwa na mabadiliko katika teknolojia ya ICT ndani ya miaka 25 na 30 katika sekta zote ndogo husika na hivyo ipo haja ya kuoanisha sheria na sera hizo ili kuafiki mahitaji ya sasa. “Tumeshuhudia teknolojia ibuka kama vile, teknolojia ya kuiga akili ya mwanadamu (AI), sarafu za kidijitali (cryptocurrency), data na programu nyingine za kidijitali ambazo zinahitaji kukumbatiwa,” Bw Owalo akasema. Wanachama 42 wa jopokazi hili wanajumuisha kundi litakaloshughulikia sekta ndogo ya ICT (wanachama 19) na sekta ya Teknolojia ya Utangazaji (wanachama 15). Watasaidiwa na sekritariati inayoshirikisha wanasheria wanane wenye tajriba ya miaka mingi. Profesa Timothy Mwololo Waema kuwa mwenyekiti wa jopokazi hilo. Manaibu wake watakuwa Bi Phyllis Migwi na mwanahabari mtajika Dkt Hanningtone Joel Gaya. Wamepewa muda wa miezi sita kukamilisha kibarua hicho na kuwasilisha ripoti kwa waziri Owalo. Wengine walioteuliwa kuwa wanachama wa jopokazi hilo ni waliokuwa wapanga mikakati wa kidijitali chini ya utawala wa katika Ikulu Dennis Itumbi na David Nzoika. Pia yupo aliyekuwa Mkuu wa Kitengo cha Kidijitali katika NMG Churchil Otieno na mwanahabari Agnes Kalekye. Wengine ni; Profesa  Thomas Senaji, Profesa Tom Olale, Carole Mundi, Sylvia Mudasa Mwichuli, Mhandisi Vincent Adul, Mhandisi Daniel Obam, Judy Munyinyi, Edward Mwasi na Michael Okidi. Wanachama wa jopo la kushughulikia sekta ndogo ya ICT ni pamoja na; Prof Christopher Kipchumba, Marshal Luusa, Angela Wamola, John Ooko, John Walubengo, Philip Thigo, James Kimuyu, Dennis Kute, Josephine Ndambuki, Benson Mandela, George Wanyama, John Nusu, Amrit Singh Lahburam, Anastatcia Kariuki, Daniel Ketoto na Caroline Kiai. Wanachama wa Sekritariati wanajumuisha; Christopher Karanja, Dkt Erick Kibet, Anet Kerubo, Dkt Amos William Omollo, Dkt Latiff Lindah, Moses Kipkemoi, Joan Onyango Obunga na wakili Mahat Somane. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  